

**Novo mesto, 18. marec 2014**

**SPOROČILO ZA JAVNOST**

**»Kakovost zraka in zdravje ljudi – skupen interes nas vseh«**

**Novo mesto, 18. marec 2014 - Agencija RS za okolje je skupaj z Mestno občino Novo mesto ter Nacionalnim inštitutom za javno zdravje organizirala strokovno srečanje »Kakovost zraka in zdravje ljudi – skupen interes nas vseh«.**

**Srečanje v Novem mestu sodi v niz dogodkov, ki potekajo v slovenskih občinah pod okriljem leta zraka. Namen dogodkov je podati informacijo o stanju kakovosti zraka ter vplivih na zdravje ljudi, cilj pa promovirati ukrepe, ki jih je pripravilo Ministrstvo za kmetijstvo in okolje za izboljšanje zraka v slovenskih občinah (Murska Sobota, Maribor, Ljubljana, Celje, Kranj, Novo mesto, Zasavje (Zagorje ob Savi, Trbovlje, Hrastnik)).**

**Uvodoma je prisotne pozdravil podžupan MO Novo mesto. Sledila je predstavitev mag. Nataše Kovač, ARSO, ki je izpostavila, da kakovost zraka vpliva na zdravje ljudi, ekosisteme ter na podnebje. Še posebej je zaradi onesnaženega zraka ogroženo zdravje ljudi. Zato je pomembno, da vsi prispevamo k izboljšanju, saj je čist zrak pogoj za zdravo življenjsko okolje in blaginjo nasploh. G. Boštjan Paradiž (ARSO) je poudaril, da je Novo mesto po številu prekoračitev dnevne mejne vrednosti delcev PM10 med bolj onesnaženimi mesti v državi. Zato je zmanjšanje izpostavljenosti prebivalstva in sodelovanju z zdravstvenim sektorjem nujno, meni**  **ga. Majda Pohar, dr. med. (Nacionalni inštitut za javno zdravje). Izpostavila je negativen vpliv onesnaženega zraka na zdravje otrok ter opozorila na porast astme, ki je v veliki meri posledica onesnaženega zraka zaradi prometa. Ker kakovost zraka v veliki meri vpliva na podnebje, mag. Tanja Cegnar meni, da so nujni sinergični ukrepi za izboljšanje zraka ter blaženje in prilagajanje na podnebne spremembe. Ti bi dolgoročno lahko prinesli tudi finančne koristi. Dejstvo namreč je, da bodo ravno podnebne spremembe tiste, ki bodo v prihodnosti pogojevale kakovosti zraka, predvsem v mestih. Sledila je predstavitev g. Aljaža Plevnika iz Urbanističnega inštituta, ki je občini predstavil pomen celostne prometne strategije. Slednje so še posebno pomembne, saj z »mehkimi ukrepi« vplivajo na izboljšanje zraka v mestih, kjer živi večina prebivalstva.**

**Drugi del srečanja je pričel g. Andrej Gulič iz Urbanističnega inštituta RS. Predstavil je potrebe spreminjanja vzorcev bivanja in mobilnosti, ki vplivajo na kakovost zraka. Ker je industrija pomemben vir onesnaževanja zraka, smo na srečanje povabili tudi predstavnika dveh pomembnih podjetij, ki precej prispevata k razvoju Dolenjske regije, Revoz in Krka. G. Slavko Zupančič, Krka, d.d. in g. Janez Zupančič iz Revoza, d.d. sta poudarila pomembne dosežke na področju zmanjševanja izpustov v zrak iz industrijskih virov. Na potrebo po povezovanju onesnaževanja zraka z alergeni je opozorila ga. Zupančič Tisovec iz Nacionalnega inštituta za javno zdravje, območna enota Novo mesto. Poudarila je pomen kombiniranja vpliva alergenov s sistemom opozarjanja prebivalstva o negativnih posledicah onesnaženega zraka. Prizadevanja nevladnih organizacij za okolje in zdravje je predstavil g. Golob iz Društva Novo mesto. Poudaril je pomen sodelovanja v širšem evropskem projektu COHEIRS, ki se zavzema za višjo raven zavedanja o pomenu okolja in zdravja ljudi. Pomen izobraževanja mladih o okolju je predstavila g. Vavžik, regijska koordinatorka ekošole iz OŠ Grm Novo mesto. Poudarila je koristnost učenja v mladosti in njegov pomen pri prenašanju vzorcev na vse generacije.**

**Za izboljšanje kakovosti zraka je nujno povezovanje znanosti, politike in javnosti (Nataša Kovač, Agencija RS za okolje)**

Po podatkih Svetovne zdravstvene organizacije je več 90 % prebivalstva EU izpostavljenega povišanim koncentracijam delcev, ozona ter policikličnim aromatskim ogljikovodikom (benzo-a- piren). Nedavne javnomnenjske raziskave kažejo, da je evropska javnost zaskrbljena nad onesnaženim zrakom v evropskih mestih, kar dodatno podkrepi dejstvo, da je skoraj vsak peti Evropejec podvržen obolenju dihal, pri čemer seveda ni nujno, da so vsa obolenja nujno povezana s slabo kakovostjo zraka. Kakovost zraka v veliki meri vpliva na kakovost tal in s tem na kakovost hrane, na kakovost površinskih in podzemnih voda, ki so vir pitne vode, na rabo energentov ter na poškodbe na materialih. Vse to pa so ključni naravni viri od katerih zavisi zdravje ljudi in splošna družbena blaginja. Zato je za izboljšanje kakovosti zraka nujno sodelovanje različnih strok – politike, znanosti in javnosti. Dejstvo je, da potrebujemo strukturiran premik k zelenemu gospodarstvu, zeleni potrošnji in trajnostnim vzorcem vedenja. Pogosto so lokalne in regionalne oblasti tiste, ki te politike uporabljajo v praksi in se ob tem spopadajo z vsakodnevnimi izzivi, ki so posledica slabe kakovosti zraka. Zato je povezovanje lokalnih oblasti, izmenjava izkušenj pri spopadanju z izzivi, idej in rešitev izjemno pomembno. S tem pridobimo nova orodja za doseganje zakonodajnih ciljev, izboljša pa se tudi obveščenost prebivalcev ter posledično zmanjša vpliv onesnaženega zraka na zdravje ljudi.

**Po številu prekoračitev dnevne mejne vrednosti delcev PM10 je merilno mesto Novo mesto med bolj onesnaženimi v državi**  **(Boštjan Paradiž, Agencija RS za okolje)**

Agencija RS za okolje spremlja kakovost zunanjega zraka na različnih lokacijah po Sloveniji, na katerih meri koncentracije različnih onesnaževal. V mreži meritev onesnaženosti zraka na stalnem merilnem mestu je tudi postaja Novo mesto, na kateri merimo dnevne koncentracije delcev PM10 z referenčno gravimetrično metodo. Merilno mesto Novo mestu uvrščamo v tip mestno ozadje. V Sloveniji je najbolj pereče preseganje mejnih vrednosti delcev PM10 v zraku. Zakonodaja določa, da je lahko dnevna mejna vrednost delcev 50 mikrogramov na kubični meter presežena največ 35 dni v koledarskem letu. V zadnjih letih smo na večini merilnih mest v urbanem okolju, razen na Primorskem, izmerili več kot 35 preseganj mejnih vrednosti PM10. Praktično vsa preseganja mejnih vrednosti za delce PM10 smo izmerili v hladni polovici leta. V tem obdobju so zaradi pogostih temperaturnih inverzij in šibkih vetrov razmere za razredčevanje onesnaževal v zraku neugodne. Poleg tega se v hladni polovici leta sproščajo emisije zaradi ogrevanja stavb. Mala kurišča za ogrevanje imajo v Sloveniji kar dvotretjinski delež v skupnih emisijah delcev PM10. V Novem mestu potekajo meritve onesnaženosti zraka od leta 2010. V letu 2010 je bilo 60 prekoračitev dnevne mejne vrednosti, leta 2011 69, leta 2012 pa 45 prekoračitev mejne vrednosti. Preliminarni podatki za leto 2013 kažejo 49 preseganj mejne vrednosti. Po številu prekoračitev dnevne mejne vrednosti je merilno mesto Novo mesto med bolj onesnaženimi v državi.

**Cilj spremljanja onesnaženega zraka je zmanjšanje izpostavljenosti ljudi (Majda Pohar, Nacionalni inštitut za javno zdravje)**

Svetovna zdravstvena organizacija ocenjuje, da lahko na ozemlju celotne Evrope pripišemo okoljskim dejavnikom, ki vplivajo na razvoj bolezni, 15−20 % vseh smrti in 18−20 % izgubljenih aktivnih let življenja. Ocenjuje se, da v Evropi od 40.000 – 130.000 ljudi na leto umre za posledicami izpostavljenosti onesnaženemu zraku, katerega vzrok je promet. Ocene o številu umrlih in obolelih za posledicami izpostavljenosti onesnaženemu zraku so podcenjene, saj le – te temeljijo na rezultatih študij, v katerih so preučevali le kratkotrajne učinke onesnaženja. Številke so dejansko še večje. Dolgotrajna izpostavljenost onesnaženemu zraku, predvsem ob prometni cesti, poveča tveganje za nastanek astme pri otrocih, pogostost kašlja in bolezni spodnjih dihal ter bolezni srca in ožilja pri odraslih. Analize kažejo, da je v Sloveniji približno dve petini otrok izpostavljenih negativnim vplivom povišanih letnih koncentracij delcev. V Evropi večina otrok živi v okolju, kjer so koncentracije delcev PM10 pod 30 µg/m3, v Sloveniji pa je približno 40 % otrok izpostavljenih koncentracijam med 30 in 40 µg PM10/m3. Po zadnjih podatkih o bolnišničnih sprejemih otrok, predstavljajo sprejemi zaradi bolezni

dihal približno 15 % vseh sprejemov otrok. Zato previdnost v povezavi z izpostavljenostjo delcem ni odveč. Posredno oceno izpostavljenosti onesnaženemu zraku daje podatek o stopnji umrljivosti zaradi bolezni dihal. Najvišja umrljivost zaradi bolezni dihal je v Notranjsko-kraški regiji, najmanj pa v Jugovzhodni regiji (2006-2008). Umrljivost zaradi bolezni dihal se zmanjšuje; zmanjšala se je za 23 %,

od 74/100.000 prebivalcev v letu 1999 na 57/100.000 prebivalcev v letu 2008. Ker obstaja vzorčno posledična povezava med onesnaženim zrakom, podnebnimi spremembami in zdravjem ljudi bi bilo potrebno v prihodnosti pripraviti ukrepe, ki bi povezovali okoljski in zdravstveni sektor.

**Podnebne spremembe vplivajo tako na kakovost zraka kot na zdravje ljudi (Tanja Cegnar, ARSO)**

Ozon, metan, delci in dušikovi oksidi, ki so glavna onesnaževala zraka, poleg ogljikovega dioksida vplivajo na globalno segrevanje Zemlje ter toplotno bilanco planeta. Številne raziskave potrjujejo, da lahko s kombiniranjem ukrepov za izboljšanje kakovosti zraka, za blaženje podnebnih sprememb in predvsem prilagajanjem nanje, dosežemo dolgoročne učinke. Zavedati se moramo, da je prilagajanje na podnebne spremembe za Slovenijo vsaj tako pomembno kot blaženje podnebnih sprememb. Onesnaženost zraka je v veliki meri odvisna od vremenskih razmer, zato se število in razporeditev epizod s prekomerno onesnaženim zrakom iz leta v leto spreminja. Na človeško telo delujejo vsi dražljaji iz okolja sočasno, zato je pri vrednotenju vpliva onesnaženega zraka na zdravje ljudi potrebno upoštevati tudi druge dejavnike okolja, ki lahko vpliv še okrepijo. Z zdravstvenega vidika so koristni vsi napori in ukrepi za zmanjšanje onesnaženosti zraka.

**Za zmanjševanje negativnih učinkov prometa na okolje je ključna sprememba načrtovalske prakse, na podlagi spodbud Evropske komisije so potrebne Celostne prometne strategije (Aljaž Plevnik, Urbanistični inštitut)**

V zadnjih tridesetih letih smo v Sloveniji spremljali trend rasti motornega prometa. Negativni vplivi te rasti so opazni na več ravneh: na samih obremenitvah prometnega sistema in s tem povezanimi nevarnostmi, neposrednih vplivih na okolje preko kakovosti zraka in obremenitvami s hrupom, posrednih vplivih na zdravje prebivalcev zaradi pasivnega življenjskega sloga. Zato Evropska komisija že dobrih 10 let preko različnih projektov spodbuja razvoj trajnostnih mestnih prometnih načrtov, ali kot jih imenujemo v Sloveniji, Celostnih prometnih strategij. Celostna prometna strategija je strateški dokument občine na področju prometa. Poleg vizije in natančno opredeljenih ciljev, vsebuje tudi akcijski načrt s podrobno opredeljenimi ukrepi za prvih nekaj let izvajanja. Metoda priprave uvaja vrsto sprememb v načrtovalski praksi, ki zagotavljajo bolj jasen razvoj ukrepov na podlagi zastavljene vizije in ciljev, bolj aktivno vključevanje deležnikov in javnosti v proces sprejemanja odločitev, predvsem pa bolj stroškovno učinkovito načrtovanje, saj predvideva vrsto t.i. mehkih ukrepov. Ti namesto gradnje nove prometne infrastrukture skušajo bolj učinkovito izkoristiti obstoječo. Kljub temu, da Celostne prometne strategije v Sloveniji niso obvezen dokument, se čedalje več občin odloča za pripravo.

**S spreminjanjem vzorcev bivanja in mobilnosti lahko vplivamo na kakovost zraka in na zdravje ljudi (Andrej Gulič, Urbanistični inštitut Republike Slovenije)**

Bolj kot kdajkoli prej so sanje mnogih imeti v lasti hišo z velikim vrtom, v zeleni in mirni okolici. Motivacije, ki nas pri tem vodijo so med drugim želja po bolj obsežnem življenjskem prostoru, zasebnost, večja svoboda pri oblikovanju hiše in okolice, pridobivanje lastništva, vlaganje lastnega dela, dedovanje zemljišča. Ker predstavljajo stroški zemljišča pomemben delež celotnih stroškov investicije v nakup/gradnjo hiše je udejanjanje sanj odvisno od možnosti pridobitve “cenovno dostopne lokacije”. Zlasti za mesta in njihovo okolico velja - čim bolj centralne so lokacije zemljišč/nepremičnin, tem dražje so in obratno, čim bolj oddaljene so lokacije zemljišč/nepremičnin od centra mesta, tem cenejše so. To povzroča veliko povpraševanje po zemljiščih in rast naselij na “poceni” in pogostokrat oddaljenih lokacijah. Posledice so nekontrolirano širjenje mestnih območij in razvoj poselitve na območjih, kjer je nujna uporaba avtomobila, oblikovanje vzorcev navezanosti na uporabo avtomobila, dolge potovalne razdalje, visoki stroški mobilnosti, upadanje trajnostnega in cenovno ugodnega javnega prevoza ter obstoj pomembnih tveganj, kot so povečana netrajnostna raba naravnih virov, povečanje obremenjevanja okolja in njegovo onesnaževanje. Onesnaževanje zraka zaradi povečanega cestnega prometa predstavlja enega od glavnih vzrokov za povečanje obsega zdravstvenih težav, kot so težave z dihanjem, srčnožilne, rakave in druge bolezni. Projekt MORECO – Mobilnost in stroški bivanja (<http://www.moreco-project.eu/index.php>) se ukvarja s pojasnjevanjem povezav med možnimi prihodnjimi kraji bivanja, mobilnostnim vedenjem in dostopnostjo. Zavzema se za trajnostni, virom in okolju prijazen razvoj poselitve, ki sledi objektom oskrbnih dejavnosti in osem javnega prevoza. Z razvojem orodij za gospodinjstva, prostorske načrtovalce in snovalce politik (<http://moreco.uirs.si/Domov.aspx>) daje podporo omenjenim deležnikom, da se s svojim ravnanjem v praksi zavzemajo za izpopolnitev prostorske organizacije, uvajanje trajnostnih sistemov mobilnosti ter posledično za izboljšanje kakovosti zraka in drugih sestavin okolja ter kakovosti življenja.

**Podjetje Krka, d.d., ne vpliva na onesnaženost zraka z delci PM10 (Slavko Zupančič, Krka, d.d.)**

K uresničevanju poslanstva Krke, »Živeti zdravo življenje«, v veliki meri pripomoremo z odgovornim ravnanjem do okolja. Na področju zmanjševanja izpustov v zrak uporabljamo najsodobnejše, visoko učinkovite tehnike, ki omogočajo zniževanje izpustov snovi v zrak daleč pod zakonsko dovoljene meje. Zaradi zahtev za proizvodnjo farmacevtskih izdelkov izvajamo absolutno filtracijo zraka na vstopu in izstopu iz proizvodnje, s čimer dosegamo 99,99 odstotno odstranitev vseh prašnih delcev, večjih od 0,3 mikro metra, kar dokazujejo rezultati številnih meritev na vseh izpustih v zrak. To pomeni, da izpuščamo v okolje manj prašnih delcev kot jih sprejemamo iz okolja in ne vplivamo na onesnaženost zraka z delci PM10.

**Zmanjševanje vpliva na zrak je eno od najpomembnejših področij, kjer si je Revoz v preteklosti z različnimi akcijami stalnega napredka prizadeval čim bolj zmanjšati predvsem količine hlapnih organskih snovi (Janez Zupančič, Revoz, d.d.)**

Tovarna Revoz je edina tovarna za proizvodnjo osebnih vozil v Sloveniji. Glede na to, da se s svojo proizvodno dejavnostjo zajeda skoraj v središče Novega mesta, je skrb za okolje zanjo ena najpomembnejših smernic. Zmanjševanje vpliva na kakovost zraka je eno od najpomembnejših področij, kjer si je Revoz v preteklosti z različnimi akcijami stalnega napredka prizadeval čim bolj zmanjšati predvsem količine hlapnih organskih snovi (HOS). Pri tem se je že ob uporabi lakov z organskimi topili približal vrednostim HOS, ki so jih v istem času dosegale tovarne z uporabo vodotopnih lakov. Projekt novih vozil Twingo III in Smart je ponudil priložnost, da se tudi v Revozu namesto baznih lakov s topili uvede uporaba vodotopnih baznih lakov. S tem se bodo do sedaj dosežene najnižje vrednosti HOS zmanjšale za nadaljnjih 30 %, tovarna pa bo zadostila tudi predvidenim bodočim zakonskim zahtevam na tem področju.

**Pelinolistna ambrozija je** **ena izmed novejših, najbolj alergogenih rastlin v našem okolju, ki s svojim cvetnim prahom povzroča zdravstvene težave preobčutljivim osebam v času cvetenja (Brigita Zupančič Tisovec, Nacionalni inštitut za javno zdravje)**

Z vidika kakovosti zraka je pomembna obravnava alergogenih dejavnikov tveganja v zraku, med katere sodijo pelodi. Ena izmed novejših, najbolj alergogenih rastlin v našem okolju, ki s svojim cvetnim prahom povzroča zdravstvene težave preobčutljivim osebam ves čas cvetenja, je pelinolistna ambrozija. Zato je za odkrivanje in prepoznavanje ključnih virov onesnaženja zraka v lokalnem okolju, sprejemanje odločitev in učinkovito ukrepanje, z namenom ohranitve in izboljšanja javnega zdravja, ključno povezovanje strokovnih inštitucij s področja javnega zdravja in lokalne skupnosti ter medsektorsko sodelovanje. Med prioritetne naloge Dolenjske in Bele krajine sodi vzpostavitev mreže reprezentativnih merilnih mest za meritve kakovosti zraka, v sklopu katere bi bilo smiselno tudi spremljanje prisotnosti pelodov v zraku in opozarjanje ključnih ogroženih skupin.

**Projekt COHEIRS se zavzema za večjo raven okoljske in zdravstvene zaščite ter za spodbujanje aktivne udeležbe državljanov na področjih okolja in zdravja na lokalni, nacionalni in evropski ravni (Tomaž Golob, Društvo Novo mesto)**

Nosilec projekta COHEIRS, ki ga v okviru programa Evropa za državljane sofinancira Evropska komisija, je mednarodna organizacija ALDA s sedežem v francoskem Strasbourgu. V projektu sodeluje sedemnajst partnerjev iz dvanajstih evropskih držav, med njimi tudi Društvo za razvijanje prostovoljnega dela v sodelovanju z Društvom Novo mesto. Projekt traja od 15. aprila 2013 do 14. aprila 2014. Društvo za razvijanje prostovoljnega dela je v sodelovanju z Društvom Novo mesto v okviru projekta od oktobra 2013 do februarja 2014 v Novem mestu organiziralo tri delavnice na temo onesnaženega mestnega ozračja in posledično negativnih vplivov na zdravje prebivalcev mesta. Zaključki delavnic so bili predstavljeni na zaključnem srečanju vseh projektnih partnerjev, ki se je odvijalo med 13. in 15. marcem 2014 v mestecu Mesagne (Apulija, Italija), končna priporočila projekta pa bodo predstavljena Evropski komisiji, pristojnim ministrstvom, lokalni skupnosti, nevladnim organizacijam in širši zainteresirani javnosti.

**Pomembno je, da so naši »osebni računi« napolnjeni z ozaveščenostjo in empatijo, tako do vsakršnega življenja kot do Zemlje, naše gostiteljice (Lili Vavžik, Regijska ekokoordinatorica, OŠ Grm Novo mesto)**

Konec oktobra po vsej Sloveniji pročelja ali notranjosti šol, ki so vključene v program Ekošole, krasijo Zelene zastave. So simbol in dokaz. Dokazujejo, da so s svojim delovanjem učenci in delavci teh šol vstopili v množico tistih, ki jim je skrb za okolje in zdravo življenje vsakdan. Cilji, ki smo si jih zastavili ob vstopu, so nas popeljali do drugačnega razmišljanja, delovanja, obnašanja. Čeprav se potrošniški družbi in njeni miselnosti ne moremo kar tako izogniti, je prav, da se vemo, kako omilimo, če ne preprečimo posledice, ki jih tak način življenja prinaša nam vsem. Vsebine projektov Biotska pestrost, Zgodnje naravoslovje, Varčna uporaba električne energije, Voda, vir življenja, S koraki do čistejšega zraka, Revščina po svetu in pri nas, Ekokviz, Ločeno zbiranje odpadkov, Zbiranje starega papirja in še bi lahko naštevala, niso le same sebi namen. Postale so del nas, našega razmišljanja, življenja. In prav je tako. Naše dosežke z veseljem pokažemo in predstavimo vsem. Naše delovanje ima konkretne posledice tako na računih za porabo vode, električne energije, odvoz odpadkov. Prav gotovo je uspešnost naših akcij posledica tega, da se je Komunala, d. d. Novo mesto odločila in že drugo leto zapored šolam, ki smo vključene v ekološko gibanje Ekošola poravnala letno pristojbino. Predvsem pa je pomembno to, da so naši »osebni računi« napolnjeni z ozaveščenostjo, empatijo tako do vsakršnega življenja kot do Zemlje, naše gostiteljice. Zato Zelena zastava ni samo to!